એ અરસામાં સન 1914માં મહેળાવના લાલદાસ પટેલ તમાકુના કામકાજ અંગે ભાવનગર આવ્યા હતા. અહીં સ્વામિનારાયણ મંદિરમાં દર્શન કરવા જતાં લાલદાસે એક હરિભક્તને ઉત્સાહથી કથાવાર્તામાં રસ લેતા જોયા. આથી, સભા બાદ ખાનગીમાં તેમને મળીને કહ્યું : ‘તમને કથાવાર્તાનો આટલો ઇશક છે. તેથી મને થયું કે કદાચ કોઈ સારા સાધુના જોગમાં આવી જાઓ, તો બહુ આગળ વધી જશો. અહીં બોટાદ પાસે સારંગપુરમાં નવું મંદિર બંધાય છે, તે બાંધનાર શાસ્ત્રી મહારાજ પૂર્વાશ્રમના મારા નાના ભાઈ થાય. તેમની ભેળા કેટલાક જૂનાગઢી સંતો પણ આવ્યા છે, એટલે સારંગપુરમાં અત્યારે જ્ઞાનવાતોની રમઝટ ચાલે છે.’